Uz 11.02.2021. VSS prot. Nr. 6 23. § (TA-203, VSS-1035)

**Valsts kancelejas direktoram**

**J. Citskovskim**

*Par Valsts sekretāru 2021. gada 11. februāra sanāksmes protokollēmuma Nr. 6 23.§ 5. punkta izpildi*

Pamatojoties uz Ministru kabineta 2009. gada 7. aprīļa noteikumu Nr. 300 "Ministru kabineta kārtības rullis" 65.10. apakšpunktu, iesniedzu izskatīšanai Valsts sekretāru sanāksmē informāciju par ministriju sniegtajiem viedokļiem par valstij piekritīgās mantas nodošanu pašvaldībām un Valsts sekretāru sanāksmes protokollēmuma projektu.

Tieslietu ministrija atbilstoši Valsts sekretāru 2021. gada 11. februāra sanāksmes protokollēmuma "Rīkojuma projekts "Par valstij piekrītošā nekustamā īpašuma "Veccensoņi" Asares pagastā, Aknīstes novadā, nodošanu Aknīstes novada pašvaldības īpašumā"" (prot. Nr. 6 23.§ TA-203, VSS-1035) 3. un 4. punktā dotajam uzdevumam saņēmusi no Ekonomikas ministrijas, Labklājības ministrijas, Finanšu ministrijas, Vides aizsardzības un reģionālās attīstības ministrijas, Aizsardzības ministrijas un Veselības ministrijas iespējamos risinājumus vai priekšlikumus, lai sakārtotu normatīvo aktu regulējumu attiecībā uz valstij piekrītošo īpašumu nodošanu pašvaldībām. Vides aizsardzības un reģionālās attīstības ministrijas sniegtie ierosinājumi ir saskaņoti ar Latvijas Pašvaldības savienību. Ministriju sniegtos viedokļus aicinām skatīt pielikumā.

Iepazīstoties ar ministriju sniegtajiem ierosinājumiem, tie ir sadalāmi trīs problēmjautājumu blokos. **Pirmais problēmjautājumu bloks** ir saistīts ar tādu tiesību institūtu kā bezmantinieku mantas un bezīpašnieka lietas institūtu civiltiesiskā regulējuma pilnveidošanu (tajā skaitā, Civillikumā nostiprinātā principa, ka bezmantinieku manta un bezīpašnieka lietas piekrīt valstij maiņu; mantas, kas paliek pēc juridisko personu izslēgšanas no kāda Uzņēmuma reģistra vestajiem reģistriem, piekritību valstij vai pašvaldībai; dalītā īpašuma novēršana starp publiskām personām). Vēršam uzmanību, ka Tieslietu ministrija atbilstoši Ministru kabineta 2019. gada 15. janvāra protokollēmuma Nr. 2 50.§ 2. punktam, Ministru kabineta 2020. gada 10. decembra protokollēmuma Nr. 82 5.§ 3. punktam un Valsts sekretāru 2020. gada 1. oktobra sanāksmes protokollēmuma "Rīkojuma projekts "Par valsts īpašuma objekta Sila ielā 7, Babītē, Babītes pagastā, Babītes novadā, nodošanu privatizācijai"" (prot. Nr. 39 27.§ TA-1704, VSS-395, ar grozījumiem, kas izdarīti ar Valsts sekretāru 2020. gada 8. oktobra sanāksmes protokollēmumu Nr. 40 1.§ TA-1704, VSS-868) 2. punktam izstrādā nepieciešamos grozījumus Civillikumā, kas tuvākajā laikā tiks virzīti izskatīšanai Valsts sekretāru sanāksmē. Tieslietu ministrija izvērtēs ministriju ierosinājumus, turpinot darbu pie bezmantinieku mantas un bezīpašnieka lietas institūtu civiltiesiskā regulējuma pilnveidošanas. Šobrīd ir plānots, ka grozījumi Civillikumā nenoteiks konkrēti kāda tipa manta piekritīs pašvaldībām, bet paredzēs Ministru kabinetam tiesības noteikt precīzi, kāda tipa lieta bezmantinieku mantas sastāvā vai bezīpašnieka lieta piekritīs pašvaldībai. Tomēr jāņem vērā, ka, vai Civillikumā nostiprinātā valsts prerogatīva, ka bezmantinieku manta un bezīpašnieka lietas piekrīt valstij, tiks mainīta, tā ir likumdevēja izšķiršanās. Jānorāda, ka pēc attiecīgu grozījumu spēkā stāšanās, atbilstoši Ministru kabineta 2020. gada 10. decembra protokollēmuma Nr. 82 5.§ 3. punktam saistīto tiesisko regulējumu, tajā skaitā, nosakot, kādi nekustamie īpašumi piekritīs pašvaldībai, izstrādās Finanšu ministrija sadarbībā ar Tieslietu ministriju.

Savukārt **otrs problēmjautājumu bloks** irsaistīts ar valstij piederošā vai piekrītošā nekustamā īpašuma nodošanas mehānismu pašvaldībām. Ministrijas, piemēram, ir ierosinājušas gan atteikties no prasības izdod Ministru kabineta rīkojumus, lai nekustamo īpašumu nodotu pašvaldībām, gan atteikties no valsts pienākuma nodot bez atlīdzības jebkādus īpašumus pašvaldībām vai citām atvasinātām publiskām personām, gan nodot bez atlīdzības nekustamos īpašumus pašvaldībām, nenorādot funkciju vai neuzliekot pienākumu atdot atpakaļ valstij. Kā norādījušas pašas ministrijas, ierosinājumi ir saistīti ar attiecīgu grozījumu veikšanu Publiskas personas mantas atsavināšanas likumā, likumā “Par valsts un pašvaldību dzīvojamo māju privatizāciju” un Ministru kabineta 2013. gada 26. novembra noteikumos Nr. 1354 “Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā”. Atbilstoši Ministru kabineta 2003. gada 29. aprīļa noteikumu Nr. 239 “Finanšu ministrijas nolikums” 5.1. apakšpunktam tieši Finanšu ministrija ir vadošā valsts pārvaldes iestāde, kas izstrādā un īsteno politiku valsts nekustamo īpašumu pārvaldīšanas jomā. Līdz ar to attiecīgas politikas vīzijas veidošana, nepieciešamo grozījumu izvērtējums attiecīgos normatīvajos tiesību aktos vai līdzšinējās prakses maiņa ir tieši Finanšu ministrijas kompetence. Ņemot vērā, ka citas ministrijas un pašvaldības arī ir iesaistītas valsts mantas nodošanā pašvaldībai, būtu nepieciešama visu iesaistīto diskusija ar politikas veidotāju par labākiem mehānismiem turpmākai valsts mantas pārvaldībai, apsaimniekošanai un tās nodošanai citām publiskām personām. Līdz ar to Finanšu ministrijas vadībā būtu veidojama darba grupa, kas minēto diskusiju vadītu un izvērtētu ministriju sniegtos ierosinājumus par valstij piekrītošās mantas nodošanas mehānismu pašvaldībām uzlabošanu. Darba grupas izstrādātos priekšlikumus tiesiskā regulējuma pilnveidošanai Finanšu ministrijai būtu jāiesniedz izskatīšanai valsts sekretāru sanāksmē līdz 2022. gada 1. aprīlim.

Visbeidzot **trešais problēmjautājumu bloks** saistīts ar nepieciešamību īpašniekam veikt dažāda veida darbības, lai sakārtotu faktisko vai tiesisko nekustamā īpašuma stāvokli pirms tālākas rīcības ar to, piemēram, to atsavinot. Tieslietu ministrija nenoliedz, ka minēto jautājumu sakārtošana prasa finanšu un administratīvos resursus un var būt laikietilpīga, tomēr pēc būtības tā nav tiesiskā regulējuma problēma, jo saskaņā ar spēkā esošo tiesisko regulējumu nekustamā īpašuma īpašnieks ir atbildīgs par sava nekustamā īpašuma sakārtošanu. Ņemot vērā, ka gan faktiskā, gan tiesiskā nekustamā īpašuma stāvokļa sakārtošana ir būtiska, ko valsts pieprasa no ikvienas privātpersonas, arī valstij un pašvaldībai minētie pienākumi ir veicami, tādā veidā rādot labo praksi sabiedrībai kopumā un ikvienam sabiedrības indivīdam, kuram šādu pienākumu valsts arī ir uzlikusi.

Ņemot vērā minēto, Tieslietu ministrija uzskata, ka Valsts sekretāru 2021. gada 11. februāra sanāksmes protokollēmuma Nr. 6 23.§ 5. punktā minētais uzdevums ir izpildīts un par tālāku rīcību nepieciešams lemt atbilstoši Valsts sekretāru sanāksmes prokollēmuma projektam.

Pielikumā:

1. VSS sēdes protokollēmuma projekts(datne: TMProt\_120321\_TA-203) uz 1 lp.
2. Ekonomikas ministrijas 2021. gada 25. februāra vēstule Nr. 3.3-17/2021/1545N uz 3 lp. (datne: Ministrija-atb-eID).
3. Labklājības ministrijas 2021. gada 25. februāra vēstule Nr. 28-1-05/346 uz 1 lp. (datne: LMPrieksl\_240221\_TM).
4. Finanšu ministrijas 2021. gada 26. februāra vēstule Nr. 11-2/7-2/1084 uz 7 lp. (datne: FMnos\_260221\_1084).
5. Vides aizsardzības un reģionālās attīstības ministrijas 2021. gada 26. februāra vēstule Nr. 1-132/1962 uz 2 lp. (datne: VARAMvest\_240221\_TM\_bezmantinieki).
6. Aizsardzības ministrijas 2021. gada 2. marta vēstule Nr. MV-N/518 uz  lp. (datne: VSS\_110221\_AIMprieksl).
7. Veselības ministrijas 2021. gada 7. marta vēstule Nr. 01-13.2/1326 uz 1 lp. (datne: VMvest\_020321\_TM).

Valsts sekretārs Raivis Kronbergs

Strazdiņa 67036951

linda.strazdina@tm.gov.lv